1848. február 22–24-én Párizsban győzött a polgári demokratikus forradalom. Az események híre izgalommal töltötte el Brüsszel munkás és kispolgári tömegeit. A naponta összegyűlő Demokrata Társaság önkéntes adományokból fegyvereket vásárolt tagjai számára, Marx is felajánlotta apai örökségének egy részét e célra. Engels a "Deutsche Brüsseler Zeitung" részére írt, "Forradalom Párizsban" című cikkében részletes tudósítást adott a franciországi forradalomról, s kifejezte reményét, hogy Németország is hamarosan követni fogja a francia példát. A "Deutsche Brüsseler Zeitung" nyomdája illegális röpcédulákkal és sajtótermékekkel segítette a kölni, badeni és más németországi kommunista csoportok propaganda tevékenységét. A Kommunisták Szövetsége londoni Központi Vezetősége átruházta felhatalmazását a brüsszeli körzeti vezetőségre. Marx vezetésével új Központi Vezetőség alakult, amelynek tagja volt Engels is. A belga királyi kormány azonban harci készültségbe helyezte a csapatokat, s elkezdte a külföldi munkások kiutasítását. Marxnak március 3-án kézbesítették a parancsot, hogy 24 órán belül el kell hagynia az országot. Ezt azonban ki sem várva, néhány óra múlva feleségével együtt letartóztatták, majd 18 órai fogság után Belgium azonnali elhagyására kényszerítették őket. Engels friss útlevél birtokában megmenekült a kiutasítástól. Marx elutazása után a Kommunisták Szövetségének körzeti vezetője Engels lett. Tiltakozó kampányt szervezett Marx kiutasítás ellen, egyebek mellett nyílt levelet közölt a "Northern Star"-ban a belga rendőrség aljas módszereinek leleplezésére. A kirobbantott politikai botrány hatására a kormány végül menesztette a Marx elleni durva fellépésben vétkes rendőrhivatalnokot. Engels hamarosan úgy döntött, hogy a forradalmi Párizsban van a helye, ahová április 20-án érkezett meg.